Dalia Grybauskaitė

Dalia Grybauskaitė (g. 1956 m. kovo 1 d. Vilniuje) – Lietuvos politikė, diplomatė, Lietuvos Respublikos prezidentė (2009–2019 m.). Buvusi LR ministrė ir viceministrė, Europos Sąjungos komisarė.

Išsilavinimas 
1974 m. baigė Vilniaus Salomėjos Nėries vidurinę mokyklą, 1983 m. – Leningrado A. Ždanovo universitete politinės ekonomijos studijas, 1983 m. Maskvos visuomenės mokslų akademijoje įgijo ekonomikos mokslų kandidato laipsnį. Laipsnis Lietuvoje nostrifikuotas į socialinių mokslų (ekonomikos krypties) daktarės laipsnį. 1991 m. Džordžtauno (Vašingtonas) universiteto Tarptautinių ekonominių santykių institute baigė specialią programą vadovams. 2013 m. JAV Džordžtauno universitete jai suteiktas garbės daktaro vardas (Doctor of Humane Letters, Honoris Causa).

Moka lietuvių, anglų, rusų, lenkų, prancūzų kalbas.

Veikla 

1975–1976 m. LTSR valstybinės filharmonijos Kadrų skyriaus inspektorė, 1976–1983 m. Leningrado kailių fabriko „Rot-Front“ darbininkė, laborantė, 1983 m. Lietuvos TSR mokslų akademijos atsakingoji sekretorė, 1983–1984 m. – Vilniaus aukštosios partinės mokyklos Žemės ūkio kabineto vedėja, 1985–1990 m. birželio mėn. – Politinės ekonomijos katedros dėstytoja. 1990–1991 m. Ekonomikos instituto mokslinė sekretorė, 1991 m. LRV programų vadovė.

1991–1993 m. LR tarptautinių ekonominių santykių ministerijos Europos departamento direktorė, 1993–1994 m. LR užsienio reikalų ministerijos Ekonomikos departamento direktorė, (PHARE ir G–24) Pagalbos Lietuvai koordinavimo komisijos pirmininkė, Laisvosios prekybos sutarties su ES derybų vadovė, 1994–1995 m. LR misijos prie ES nepaprastoji pasiuntinė ir įgaliotoji ministrė, vyriausiojo LR derybininko dėl Europos sutarties pavaduotoja, LR Nacionalinės pagalbos koordinatoriaus atstovė Briuselyje, 1996–1999 m. LR ambasados JAV įgaliotoji ministrė.

1999–2000 m. LR finansų viceministrė, 2000–2001 m. LR užsienio reikalų viceministrė, 2001–2004 m. LR finansų ministrė (1999–2000 m. vyriausioji derybininkė LR derybose su Tarptautiniu valiutos fondu, Pasaulio banku, 2001–2004 m. Nacionalinės pagalbos koordinatorė), LR derybų su ES delegacijos vadovo pavaduotoja (2000 m.).

2004–2009 m. Europos Komisijos narė, atsakinga už finansinį programavimą ir biudžetą.

Remiantis 2009 m. vasario 5-8 dienomis surengtos visuomenės nuomonės ir rinkos tyrimų centro „Vilmorus“ apklausos rezultatais, aplenkė kelerius metus iš eilės pirmavusį prezidentą Valdą Adamkų (visuomenės pasitikėjimas išaugo nuo 21,1 % iki 26 %).

2009 m. vasario 26 d. viešai paskelbė dalyvausianti 2009 metų gegužės mėnesį vyksiančiuose Lietuvos prezidento rinkimuose.

2009 m. gegužės 17 d. vykusiuose Lietuvos Respublikos Prezidento rinkimuose už D. Grybauskaitę balsavo 68,21 % rinkėjų. Išrinkta jau pirmajame rinkimų ture. 2009 m. liepos 12 d. įvyko prezidentės inauguracijos ceremonija.

2014 m. perrinkta antrai kadencijai su 57,87% balsų antrame ture.

Šeima 
D. Grybauskaitė yra Polikarpo Grybausko (pagal ikivestuvinius dokumentus Gribausko; 1928–2008), elektriko bei vairuotojo, ir jo antrosios žmonos Vitalijos Korsakaitės (1922 m. Latveliuose – 1989 m. Vilniuje), dirbusios pardavėja, dukra.

Apdovanojimai 
 2003 m. – Lietuvos didžiojo kunigaikščio Gedimino ordino Komandoro kryžius;
 2005 m. – „Metų komisaras“, dienraštis „European Voice“, (2004 m., remiantis Europos šalių žurnalistų atlikta apklausa bei tyrimu, išrinkta geriausia iš ES komisarų);
 2006 m. – TV3 televizijos „Žinių tarnybos" apdovanojimas „Lietuvos garbė“;
 2006 m. – V. Grabskio (W. Grabski) vardo apdovanojimas, įsteigtas Lenkijos darbdavių konfederacijos „Lewiatan“;
 2006 m. – „Partnerystės lyderis 2005“, Tarptautinių prekybos rūmų „ICC Lietuva“ apdovanojimas;
 2008 m. – „Lietuvos Metų Moteris“ (žurnalo „Moteris“ rengiami rinkimai);
 2009 m. – Vytauto Didžiojo ordinas su aukso grandine;
 2009 m. – išrinkta Lietuvos metų žmogumi ;
 2010 m. – „ Metų Moteris“ (JAV žurnalo „Glamour“ rengiami pasauliniai rinkimai) ;
 2011 m. – Norvegijos Karalystės valstybinis apdovanojimas – Karališkuoju Šv. Olafo ordino Didžiuoju kryžiumi;
 2011 m. – Latvijos pirmojo laipsnio trijų žvaigždžių ordinas su grandine;
 2013 m. – Karolio Didžiojo  apdovanojimas;
 2013 m. – Suomijos Respublikos Baltosios rožės ordino Didysis kryžius su aukso grandine, Estijos Respublikos Marijos žemės kryžiaus ordino grandinė, Vokietijos Federacinės Respublikos ordino „Už nuopelnus" Aukščiausio laipsnio Didysis Kryžius;
 2013 m. – Gruzijos Respublikos Karalienės Tamaros ordinas;
 2015 m. – išrinkta Ukrainos 2014 metų žmogumi;
 2022 m. – Pasaulio ekonomikos apdovanojimas.

Nuorodos 

 Oficialus Prezidentės tinklalapis ;
 D. Grybauskaitės puslapis Europos Komisijos tinklalapyje;
 Grybauskaitė patvirtina savo dalyvavimą 2009 m. Lietuvos prezidento rinkimuose (video);
 D. Grybauskaitės rinkimų štabas pradeda veiklą.

Išnašos 

|-

|-

|-

|-

Vytauto Didžiojo ordino kavalieriai
Lietuvos finansų ministrai
Lietuvos finansų viceministrai
Lietuvos užsienio reikalų viceministrai
Lietuvos diplomatai
ES komisarai nuo Lietuvos
Lietuvos prezidentai